Maatietopalvelu

Kyselyvastaus

**Asiakirjan tunnus:** KT1107

**Päivämäärä**: 13.5.2025

**Julkisuus:** Julkinen

**Nicaragua / Maahan palaavat henkilöt, maahan paluun estäminen**

**Nicaragua / Returnees, prevention of re-entry**

Kysymykset

1. Onko maahan palaaviin henkilöihin kohdistunut erityistä mielenkiintoa viranomaisten taholta?  
2. Onko raportoitu tapauksia, joissa maahanpääsy olisi evätty? Mikäli kyllä, mistä syystä?

Questions

1. Has special attention paid to returnees by the authorities?  
2. Have there been any reported cases of refusal of admission? If yes, for what reason?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

# Onko maahan palaaviin henkilöihin kohdistunut erityistä mielenkiintoa viranomaisten taholta?

Freedom House -järjestön vuotta 2024 tarkastelevan katsauksen mukaan ulkomailta palaavia ihmisiä seurataan ja tarkkaillaan. Valtio ja hallitusmyönteiset joukot valvovat rutiininomaisesti hallintoa vastustavien henkilöiden toimintaa. Lisäksi hallinto tarkkailee hallinnon sortotoimien uhrien perheitä ja ulkomailta palaavia ihmisiä. Vuonna 2024 kansalliskokous muutti vuonna 2020 säädettyä kyberrikollisuuslakia[[1]](#footnote-1) koventamalla rangaistuksia, ulottamalla valvonnan ja sensuurin koskemaan sosiaalisen median alustoja ja sallimalla hallituksen nostaa syytteen väitetyistä rikoksista, joita on tehty sosiaalisessa mediassa Nicaraguan ulkopuolella.[[2]](#footnote-2)

Myös Amnesty International -ihmisoikeusjärjestön mukaan Nicaraguan hallinto pyrkii lujittamaan sellaista valtiokoneistoa, joka valvoo ja sortaa väestöä kotimaan lisäksi myös ulkomailla.[[3]](#footnote-3)

Kaikkiin kansalaisiin kohdistuvaa valvontaa on käsitelty tarkemmin Maahanmuuttoviraston maatietopalvelun 29.4.2025 julkaisemassa kyselyvastauksessa.[[4]](#footnote-4)

YK:n ihmisoikeusneuvoston perustama Nicaraguaa käsittelevä ihmisoikeusasiantuntijaryhmä on identifioinut laajan tarkkailu- ja tiedustelujärjestelmän, joka saa määräyksiä presidentiltä ja varapresidentiltä. Järjestelmä koostuu pääasiassa kansallisen armeijan ja kansallisen poliisin jäsenistä, sisäministeriöstä, Nicaraguan televiestintä- ja posti-instituutista (TELCOR), terveysministeriöstä ja hallitusta kannattavista aseellisista ryhmistä. Jokaiseen kuntaan on asennettu tietokonekeskuksia, joita em. toimijat hyödyntävät.”. Kaikki julkiset laitokset ovat yhteydessä tähän järjestelmään poliittisten sihteeriensä kautta, jotka yksilöivät ne virkamiehet ja muut henkilöt, joihin on syytä kohdistaa tutkintaa. Hallitus käyttää näitä tietoja tunnistamaan vastustajia ja valvomaan heidän toimintaansa, ahdistellakseen heitä tai paikantaa heidän sijaintinsa. Näiden mekanismien avulla päätetään myös, ketkä pidätetään, karkotetaan, keitä estetään palaamasta maahan tai keneltä riistetään kansalaisuus mielivaltaisesti.[[5]](#footnote-5)

# Onko raportoitu tapauksia, joissa maahanpääsy olisi evätty? Mikäli kyllä, mistä syystä?

Keskeiset ihmisoikeuslähteet Amnesty International, Human Rights Watch (HRW), Yhdysvaltain ulkoministeriö (USDOS) ja YK:n ihmisoikeusvaltuutetun toimisto (OHCHR) ovat raportoineet maahan paluun epäämisistä.[[6]](#footnote-6) Lisäksi paluiden estämisistä on uutisoitu useissa medioissa.[[7]](#footnote-7)

Nicaraguan kansalliskokous hyväksyi marraskuussa 2024 joukon uudistuksia useaan eri lakiin:[[8]](#footnote-8) lailla no. 1228 (*Ley No . 1228*) muutettiin siirtolaisuutta koskevaa yleislakia nro 761 (*Nº. 761, Ley General de Migración y Extranjería*) sekä rikoslakia no. 641 (*Ley No. 641, Código Penal de la República de Nicaragua*).[[9]](#footnote-9) Espanjankielinen lakiuudistusesitys on luettavissa mm. Divergentes-median verkkosivuilla[[10]](#footnote-10) ja voimaan tullut laki kansalliskokouksen verkkosivuilla julkaistussa virallisessa lehdessä[[11]](#footnote-11).

Siirtolaisuutta koskevaan yleislakiin 761 tehdyt muutokset antavat antaa siirtolaisuus- ja ulkomaalaisasioista vastaaville viranomaisille valtuudet rajoittaa niiden nicaragualaisten maahantuloa, joiden katsotaan uhkaavaan maan suvereniteettia tai yleistä järjestystä.[[12]](#footnote-12) Uudistuksella laillistetaan sellaisten nicaragualaisten ja ulkomailla asuvien henkilöiden karkottaminen, maahantulon epääminen tai maasta poistuminen, jotka muodostavat ”sosiaalisen riskin” tai jotka voivat ”heikentää kansallista suvereniteettia”.[[13]](#footnote-13) Nicaraguan hallinto on kuitenkin harjoittanut maahantulorajoituksia käytännössä jo vuodesta 2021 lähtien.[[14]](#footnote-14)

Lain 761 artiklaan 64 tehdyn muutoksen mukaan kansalaisuus menetetään, jos kansalainen on tuomittu ”maanpetoksesta, kun hän suoraan tai välillisesti osallistuu, edistää, ohjaa, yllyttää, hyökkää, rahoittaa, johtaa sisäisiä tai ulkoisia toimia, jotka heikentävät suvereniteetin, itsenäisyyden, sisäisen järjestyksen, alueellisen koskemattomuuden ja kansallisen itsemääräämisoikeuden säilyttämistä”.[[15]](#footnote-15)

Lakiuudistukseen sisältyi myös lisäys rikoslakiin nro 641. Lisäyksen mukaan Nicaraguan kansalaisia, jotka saapuvat maan alueelle, poistuvat sieltä tai yrittävät poistua sieltä laittomasti ja joiden väitetään syyllistyvän ”kansallisen koskemattomuuden ja suvereniteetin heikentämiseen” tai ”salaliittoon tai yllyttämiseen terroritekoihin tai maan taloudellista ja sosiaalista epävakautta horjuttaviin tekoihin”, rangaistaan kahdesta kuuteen vuoden vankeusrangaistuksella. Rikoslain lisäyksessä täsmennetään, että ”kun rajavalvonnan kiertäminen tapahtuu rikoslain 409 artiklassa määrätyn ja rangaistavan maanpetosrikoksen tekemistä varten, rangaistusta korotetaan kolmanneksella vähimmäis- ja enimmäisrajoissa”.[[16]](#footnote-16) El País -lehden mukaan em. rajavalvonnan kiertämistä koskeva lisäys vaikuttaa etenkin sellaisiin henkilöihin, jotka ovat vuodesta 2018 lähtien käyttäneet ulkomaille paetessaan tiettyjä Costa Rican ja Hondurasin vastaisia rajaseutuja (”kuolleita kulmia”, esp. ”puntos ciegos”) välttääkseen passinsa takavarikoimisen tai vankilaan joutumisen. Näillä seuduilla rajojen yli liikkumista on katsottu aiemmin läpi sormien taloudellisista syistä.[[17]](#footnote-17)

Uudistuksilla laajennetaan lisäksi siirtolaisuuteen liittyviä ”palvelumaksuja”. Ennen uudistuksia siirtolaisten oli maksettava 150 USD ”luvattomien rajanylityspaikkojen kautta tapahtuvasta maahantulosta tai maasta poistumisesta”. Nyt ”rajavalvonnan kiertämisestä laittomiin tarkoituksiin” on määrätty 1 000 USD sakko. Tämän summan joutuvat maksamaan sekä ulkomaalaiset että nicaragualaiset. Lakiuudistuksessa ei kuitenkaan täsmennetä, mitä pidetään ”laittomina tarkoituksina”.[[18]](#footnote-18)

Presidentti Ortega totesi lakiesityksessään, että valtio päättää siirtolaisuusasioiden pääosaston (*Dirección General de Migración Extranjería* / DGME) välityksellä maahantulon sallimisesta ja kieltämisestä, oleskelun peruuttamisesta sekä Nicaraguan kansalaisuuden peruuttamisesta. Confidencial -verkkolehti toteaa, että toisin sanoen DGME:n harkintaan jää, kuka saapuu Nicaraguaan saapuu ja kuka lähtee sieltä. Uuden lain mukaan kansainvälisille maa-, ilma-, meri-, joki- ja järvikuljetusyrityksille ilmoitetaan kiellosta siirtää maan alueelle henkilöitä, joiden maahantulo ei ole sallittua tai joilla on maahantulorajoituksia.[[19]](#footnote-19) DGME on sisäministeriön alainen elin, jonka tavoitteena on ”avustaa suvereenin turvallisuuden ja maan sisäisen järjestyksen ylläpitämisessä”. DGME:tä johtaa Luis Cañas, jonka El País -lehti mainitsee olevan yksi presidenttiparin tärkeimmistä poliittisista toimijoista.[[20]](#footnote-20)

YK:n ihmisoikeusvaltuutetun (OHCHR) perustama Nicaraguaa käsittelevä ihmisoikeusasiantuntijaryhmä on dokumentoinut useita tapauksia, joissa ulkomailla asuvilta nicaragualaisilta on riistetty kansalaisuus. Asia on tullut ilmi tuloksettomien passien uusimisten tai henkilöasiakirjojen anomisen yhteydessä. Passien uusimatta jättämisiä on tehty todellisille tai oletetuille hallinnon vastustajille ja heidän sukulaisilleen.[[21]](#footnote-21)

Yhdysvaltain ulkoministeriön (USDOS) vuotta 2023 tarkastelevan ihmisoikeusraportin mukaan ulkomailla sijaitsevat Nicaraguan edustustot epäsivät passin saannin sellaisilta henkilöiltä, joiden katsottiin olevan poliittisia vastustajia ja heidän perheenjäseniään estäen näin heitä matkustamasta kolmanteen maahan. Maahanmuuttoviranomaiset analysoivat saapuvien lentojen matkustajaluetteloita estääkseen kansalaisia palaamasta maahan, ja vaativat lentoyhtiöitä ilmoittamaan tietyille kansalaisille, että viranomaiset eivät salli heidän paluutaan. Kansalaiset jäivät vaille lisätietoja viranomaisten tekemästä päätöksestä eikä matkustajilla ollut mahdollisuutta käyttää oikeussuojakeinoja. Vuonna 2023 hallitus epäsi USDOS:in mukaan maahantulon yli 40 kansalaiselta, jotka yrittivät palata maahan. Monissa näistä tapauksista hallinto hyödynsi lentoyhtiöiden lähettämiä ilmoituksia saapuvilla lennoilla palaavista henkilöistä. Hallinto esti mm. ainakin yhdeksän itsenäisen toimittajan paluun maahan.[[22]](#footnote-22)

OHCHR:n vuosittaisella raportointijaksolla 15.6.2023–15.6.2024 järjestö dokumentoi 62 nicaragualaisen kotimaahan paluun estämistä. Heistä 33 oli naisia ja 29 miehiä. OHCHR arvioi, että ilmiötä aliraportoidaan, ja tällaisessa tilanteessa olevien henkilöiden määrä voi olla suurempi. Uhrit saivat bussi- ja lentoyhtiöiltä viime hetken ilmoituksia, joissa heille kerrottiin Nicaraguan viranomaisten kieltäytyvän sallimasta heidän maahan paluutaan. Lisäksi heiltä evättiin kansalaisuuteen liittyviä oikeuksia ulkomailla, mukaan lukien oikeus saada kotimaansa matkustusasiakirjoja.[[23]](#footnote-23)

Human Rights Watch -ihmisoikeusjärjestö toteaa, että lokakuun 2023 ja joulukuun 2024 välisenä aikana Nicaragua on lähettänyt yli 200 uskonnollista henkilöä maanpakoon tai estänyt heidän paluunsa maahan.[[24]](#footnote-24) Confidencial-verkkolehden siteeraama Monitoreo Azul y Blanco -järjestö kertoi hallinnon estäneen neljän henkilön, ml. kahden papin paluun maahan huhtikuussa 2025.[[25]](#footnote-25)

Voz de América (Voice of America, VOA) -media siteerasi 13.2.2025 *Colectivo de Derechos Humanos Nicaragua Nunca Más* -järjestön lakimiestä Conzalo Carriónia, jonka mukaan maahantulo on evätty yli 160 henkilöltä. Järjestön saamien tietojen mukaan maahantulo on evätty mm. toimittajilta, aktivisteilta, vaikuttajilta, ”kauneuskuningattarilta”[[26]](#footnote-26) ja yksityishenkilöiltä. Maahan paluu on evätty mm. kymmeniltä Yhdysvalloista palaavilta ihmisiltä. Oppositiopolitiikkaa analysoivan Eliseo Núñezin mukaan lakimuutos laillistaa sen, mitä viranomaiset ovat jo aiemmin tehneet käytännössä. VOA:n siteeraaman Costa Rican siirtolaisuusasioiden pääosaston johtajan Cyndi Molinan mukaan Nicaraguan toimenpiteet ovat ”ennennäkemättömiä”.[[27]](#footnote-27) Niin ikään Confidencial-verkkolehti mainitsee hallinnon kieltäneen mm. poliittisten vankien sukulaisten, ihmisoikeuksien puolustajien, uskonnollisten henkilöiden, toimittajien, tubettajien (”youtubers”) ja sosiaalisen median vaikuttajien (”influencers”) paluun maahan.[[28]](#footnote-28) YK:n kaikkinaisen naisiin kohdistuvan syrjinnän vastainen CEDAW-komitea suosittaa ulkomailla oleskelevien, ihmisoikeuksia puolustavien naisten turvallista paluumahdollisuutta Nicaraguaan. Ihmisoikeuksia puolustavilta, ulkomailla oleskelevilta naisilta on myös evätty mahdollisuus saada Nicaraguan matkustusasiakirjoja.[[29]](#footnote-29)

France 24 -median (8.4.2025) mukaan paluun estämiset on lisääntyneet 2025 aikana ja kohdistuu nyt entistä enemmän myös ei-poliittisesti aktiivisiin kansalaisiin. Valtion virallisten tietojen mukaan 450 kansalaiselta on evätty kansalaisuus.[[30]](#footnote-30) República18 (11.2.2025) on myös uutisoinut, että toimet ovat kohdistuneet ”satoihin” kansalaisiin, joilla ei ole mitään aktivistitaustaa tai poliittista tai uskonnollista taustaa. Ilmeisesti tammikuussa 2025 alkoi valua tietoja, että paluiden estämiset olivat yhtäkkiä lisääntyneet. Joidenkin matkailualalla olevien lähteiden mukaan tammikuussa 2025 olisi estetty paluu 200 nicaragualaiselta. Asia koskee USA:n lisäksi ainakin lentoja Meksikosta, Panamasta, El Salvadorista ja Costa Ricasta.[[31]](#footnote-31) Divergentes uutisoi (1.2.2025), että kaikissa Managuaan suuntautuvissa lennoissa oli tammikuussa aina joitain henkilöitä, joilta ilmeisesti evättiin pääsy maahan. Useimmat ovat olleet ei-poliittisia henkilöitä.[[32]](#footnote-32) Divergentes uutisoi myös (6.3.2025), että jotkut yksittäiset matkustajat ovat ostaneet ensin lennon Copa-lentoyhtiöltä, joka on sitten ilmoittanut, että viranomaiset eivät anna heidän nousta koneeseen. Sen jälkeen henkilö on kuitenkin onnistunut ostamaan toisen lipun Avianca tai Spirit Airlines -lentoyhtiöiden kautta saamatta vastaavaa ilmoitusta. Artikkelissa todetaan, että hallituksen ”musta lista” kielletyistä kansalaisista on jo niin pitkä, että sitä on entistä vaikeampaa hallita.[[33]](#footnote-33)

Nicaragua ilmoitti helmikuun 2025 lopulla eroavansa mm. Kansainvälisestä siirtolaisuusjärjestöstä IOM:stä (International Organization for Migration) vastauksena maan ihmisoikeustilannetta koskevaan kritiikkiin.[[34]](#footnote-34)

## Lähteet

Amnesty International 17.12.2024. *Nicaragua: The year ends with systematic repression and a streamlined state strategy against any form of dissent [AMR 43/8834/2024].* <https://www.amnesty.org/en/documents/amr43/8834/2024/en/> (käyty 29.4.2025).

Confidencial

23.4.2025. *Four Nicaraguans Prevented From Returning to the Country During Holy Week*. <https://confidencial.digital/en/english/four-nicaraguans-prevented-from-returning-to-the-country-during-holy-week/> (käyty 9.5.2025).

20.11.2024. *Dictadura recetará destierro y cárcel a quienes consideren un “riesgo social”*. <https://confidencial.digital/nacion/legalizaran-la-expulsion-y-el-destierro-de-nicaraguenses-y-extranjeros-en-nicaragua/> (käyty 9.5.2025).

Divergentes 27.11.2024. *Reforma a Ley de Migración legaliza destierros y criminaliza salidas y entradas irregulares al país.* <https://www.divergentes.com/reforma-ley-de-migracion-legaliza-destierros-criminaliza-entradas-irregulares-al-pais/> (käyty 29.4.2025).

Divergentes / Aburto, Wilfredo Miranda 1.2.2025*. Régimen Ortega-Murillo niega en enero el ingreso a Nicaragua a más de 200 personas.* <https://www.divergentes.com/regimen-ortega-murillo-niega-en-enero-el-ingreso-a-nicaragua-a-mas-de-200-personas/> (käyty 13.5.2025).

Divergentes / Aburto, Wilfredo Miranda & Aburto, Néstor Arce 6.3.2025. *“Revisan más de mil nombres al día… están saturados en Migración”: régimen recrudece negativas de ingresos a Nicaragua.* <https://www.divergentes.com/revisan-mas-de-mil-nombres-al-dia-estan-saturados-en-migracion-regimen-recrudece-negativas-de-ingresos-a-nicaragua/> (käyty 13.5.2025).

Firstpost 1.3.2025. *Nicaragua withdraws from Migration and Labour Organizations amid human rights criticism.* <https://www.firstpost.com/world/nicaragua-withdraws-from-migration-and-labour-organizations-amid-human-rights-criticism-13867744.html>(käyty 29.4.2025).

France 24 8.4.2025. *Apatridia de facto: el nuevo temor de nicaragüenses dentro y fuera de su país*. <https://www.france24.com/es/am%C3%A9rica-latina/20250408-apatridia-de-facto-el-nuevo-temor-de-nicarag%C3%BCenses-dentro-y-fuera-de-su-pa%C3%ADs> (käyty 13.5.2025).

Freedom House 2025. *Freedom in the World 2025. Nicaragua.* <https://freedomhouse.org/country/nicaragua/freedom-world/2025> (käyty 29.4.2025).

HRW (Human Rights Watch) 16.1.2025. *Nicaragua. Events of 2024.* <https://www.hrw.org/world-report/2025/country-chapters/nicaragua> (käyty 29.4.2025).

Maahanmuuttovirasto / maatietopalvelu 29.4.2025. *Nicaragua. Poliittinen tilanne, ihmisoikeusloukkaukset, taloudellinen ja humanitaarinen tilanne* [kyselyvastaus]. Saatavilla Tellus-maatietokannassa: <https://maatieto.migri.fi/base/2751b4d6-a3bc-4614-8580-bc8864c18904/queryQuestionbase/3f98402a-ae78-44d5-b68f-99e368535161> (käyty 9.5.2025).

OHCHR (United Nations Office of the High Commissioner for Human Rights)

24.2.2025. *Report of the Group of Human Rights Experts on Nicaragua\*’\*\* [A/HRC/58/26].* (Advance unedited version) <https://www.ohchr.org/sites/default/files/documents/hrbodies/hrcouncil/grhe-nicaragua/a-hrc-58-26-auv-en.pdf> (käyty 14.4.2025).

2.9.2024. *Human rights situation in Nicaragua. Report of the United Nations High Commissioner for Human Rights\* [A/HRC/57/20].* <https://docs.un.org/en/A/HRC/57/20>(käyty 14.4.2025).

El País / Aburto, Wilfredo Miranda 4.12.2024. *Ortega y Murillo legalizan los destierros y la negativa de salida o ingreso de críticos a Nicaragua.* <https://elpais.com/america/2024-12-04/ortega-y-murillo-legalizan-los-destierros-y-la-negativa-de-salida-o-ingreso-de-criticos-a-nicaragua.html> (käyty 14.4.2025).

República18 11.2.2025. *La dictadura cierra la puerta: cientos de nicaragüenses no pudieron regresar al país en enero.* <https://republica18.com/ahora/46047-dictadura-negativa-ingreso-nicaragua/> (käyty 13.5.2025).

República de Nicaragua 29.11.2024. *Ley Nº. 1228 Ley de Reforma y Adiciones a la Ley Nº. 761, Ley General de Migración y Extranjería; y de Adición a aa Ley No. 641, Código Penal de la República de Nicaragua,* s. 12373–12393. <http://legislacion.asamblea.gob.ni/gacetas/2024/11/g222.pdf> (käyty 9.5.2025).

UN CEDAW (United Nations Committee on the Elimination of Discrimination against Women) 14.2.2024. *Concluding observations on the combined seventh to tenth periodic reports of Nicaragua\* [CEDAW/C/NIC/CO/7-10].* <https://docs.un.org/en/CEDAW/C/NIC/CO/7-10> (käyty 14.4.2025).

USDOS (United States Department of State) 23.4.2024. *Nicaragua 2023 Human Rights Report.* <https://www.state.gov/wp-content/uploads/2024/02/528267-NICARAGUA-2023-HUMAN-RIGHTS-REPORT.pdf> (käyty 29.4.2025).

VOA (Voice of America, esp. Voz de América) / Vado, Houston Castillo 13.2.2025. *Nicaragua niega ingreso al país a decenas de personas que intentan retornar desde EEUU.* <https://www.vozdeamerica.com/a/nicaragua-ingreso-personas-retornan-eeuu/7971352.html> (käyty 14.4.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Muutettu laki ks. <https://www.poderjudicial.gob.ni/w2013/images-temp/Ley_1218_y_Ley_1219_Reformas.pdf>. [↑](#footnote-ref-1)
2. Freedom House 2025. [↑](#footnote-ref-2)
3. Amnesty International 17.12.2024, s. 3. [↑](#footnote-ref-3)
4. Maahanmuuttovirasto / maatietopalvelu 29.4.2025. Saatavilla Tellus-maatietokannassa. [↑](#footnote-ref-4)
5. OHCHR 24.2.2025, s. 5. [↑](#footnote-ref-5)
6. HRW 16.1.2025; Amnesty International 17.12.2024, s. 8; USDOS 23.4.2024, s. 18; OHCHR 2.9.2024, s. 2. [↑](#footnote-ref-6)
7. France 24 8.4.2025; República18 11.2.2025; Voz de América 13.2.2025; Confidencial 23.4.2025; Divergentes / Aburto 1.2.2025. [↑](#footnote-ref-7)
8. Confidencial 20.11.2024; República de Nicaragua 29.11.2024, s. 12373. [↑](#footnote-ref-8)
9. República de Nicaragua 29.11.2024, s. 12373. [↑](#footnote-ref-9)
10. Divergentes 27.11.2024. [↑](#footnote-ref-10)
11. República de Nicaragua 29.11.2024, s. 12373–12393. [↑](#footnote-ref-11)
12. OHCHR 24.2.2025, s. 10. [↑](#footnote-ref-12)
13. Confidencial 20.11.2024. [↑](#footnote-ref-13)
14. El País / Aburto 4.12.2024. [↑](#footnote-ref-14)
15. Confidencial 20.11.2024. [↑](#footnote-ref-15)
16. Confidencial 20.11.2024. [↑](#footnote-ref-16)
17. El País / Aburto 4.12.2024. [↑](#footnote-ref-17)
18. Confidencial 20.11.2024. [↑](#footnote-ref-18)
19. Confidencial 20.11.2024. [↑](#footnote-ref-19)
20. El País / Aburto 4.12.2024. [↑](#footnote-ref-20)
21. OHCHR 24.2.2025, s. 11. [↑](#footnote-ref-21)
22. USDOS 23.4.2024, s. 18, 24, 31–32. [↑](#footnote-ref-22)
23. OHCHR 2.9.2024, s. 2, 10. [↑](#footnote-ref-23)
24. HRW 16.1.2025. [↑](#footnote-ref-24)
25. Confidencial 23.4.2025. [↑](#footnote-ref-25)
26. Vuonna 2023 hallitus kielsi maahantulon Sheynnis Palaciosilta, joka on ensimmäinen Miss Universumiksi kruunattu nicaragualainen. (VOA / Vado 13.2.2025). [↑](#footnote-ref-26)
27. VOA / Vado 13.2.2025. [↑](#footnote-ref-27)
28. Confidencial 20.11.2024. [↑](#footnote-ref-28)
29. UN CEDAW 14.2.2024, s. 5. [↑](#footnote-ref-29)
30. France 24 8.4.2025. [↑](#footnote-ref-30)
31. República18 11.2.2025. [↑](#footnote-ref-31)
32. Divergentes / Aburto 1.2.2025. [↑](#footnote-ref-32)
33. Divergentes / Aburto & Aburto 6.3.2025. [↑](#footnote-ref-33)
34. Firstpost 1.3.2025. [↑](#footnote-ref-34)